Jenkecy (Kubšicy)

Jenkecy (prjedy tež Jeńkecy;  Jenkwitz) su wjes  we wuchodźe hornjołužiskeho wokrjesa Budyšin. Druhi najwjetši gmejnski dźěl Kubšiskeje gmejnje leži mjez 190 a 200 m nad mórskej hładźinu při zwjazkowej dróze 6 w hornjołužiskich honach hnydom wuchodnje Budyšina.

 Geografija 
Přez Jenkecy ćeče Wuježčanska woda, přitok Albrechtowki. Susodne wjeski su Cyžecy na sewjeru, Bošecy na sewjerowuchodźe, Kubšicy na wuchodźe, Rabocy na juhozapadźe a Wuricy (dźěl Budyšina) na zapadźe.

 Ležownostne mjena 
Michał Rostok naliči 1887 slědowace serbske ležownostne mjena: Křižeńcy, Kobučki (drje: Kłobučki), Na Sekerach, W Lipinach, Kokulic kerki, W hajach, We wulkich polach, We hłubinach, W brozy, Supč, W cyrkelach, Na pěskach, Na šancy, W hórkach, W murjach, W poplach, W Młynkec dołach, Wokobnišća, W starej drózy, W dubach, W kutach, Pola třoch mostow, Na wisatym, W jabłončcy, Pola ćernikow, Na Miklec, Na dźěłošćach, Weksel łucy, Na Pjekarju, W zahrodkach, Na wjele horach, Pěskowe jamy.Michał Rostok: Ležownostne mjena. W: ČMS 40 (1887), str. 3–50, tu str. 16 (digitalizat).

 Stawizny 
Prěnje historiske naspomnjenje jako Jankewicz abo Jenkewicz je z lěta 1360.

W lěće 1813 wužiwaše so tak mjenowana Monarchowa hórka (215 m) blisko Jenkec wot pruskich a ruskich zwjazkarjow jako wobkedźbowarnja w běhu Bitwy pola Budyšina. Na hórce nadeńdźe so dźensa pomnik za bitwu kaž tež za w Prěnjej swětowej wójnje padłych Jenkečanow.

Jenkecy běchu hač do lěta 1994 samostatna gmejna z wjesnymi dźělemi Wuricami, Rabocami, Torońcu, Zrěšinom, Hruboćicami, Bošecami, Cyžecami a Nadźanecami.

 Wobydlerstwo 
W lěće 1884 měješe wjes po Mukowej statistice 251 wobydlerjow, z nich 243 Serbow. W lěće 1956 zwěsći Arnošt Černik serbski podźěl wot jenož hišće 23,7 %.

mini|center|upright=1.9|Powětrowy wobraz Jenkec a Cyžec (nalěwo) z juhozapada (2019)

 Žórła 

 Wotkaz 

Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Kubšicy
Kategorija:Sydlišćo w serbskim sydlenskim rumje
Kategorija:Prěnje naspomnjenje 1360
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1994